google/wiki40b huggingface dataset:
Γιόχαν Γκότφριντ Γκάλε

Βιογραφικά στοιχεία

Ο Γκάλε γεννήθηκε στο Ράντις του κρατιδίου Σαξονία-Άνχαλτ και άρχισε τη σταδιοδρομία του στην αστρονομία ως βοηθός του Γιόχαν Φραντς Ένκε το 1835, αμέσως μετά την έναρξη λειτουργίας του Αστεροσκοπείο του Βερολίνου. Η διδακτορική διατριβή του Γκάλε, που ολοκληρώθηκε το 1845, ήταν μία αναγωγή και κριτική θεώρηση των παρατηρήσεων από τον Δανό αστρονόμο Όλε Ρέμερ μεσημβρινών διαβάσεων αστέρων και πλανητών από τις 20 Οκτωβρίου μέχρι τις 23 Οκτωβρίου του 1706. Το 1851 ο Γκάλε μετακόμισε στο Μπρεσλάου (το σημερινό Βρότσλαβ της Πολωνίας) για να αναλάβει την έδρα της Αστρονομίας στο εκεί πανεπιστήμιο και τη διεύθυνση του τοπικού αστεροσκοπείου.
Καθ' όλη τη διάρκεια της σταδιοδρομίας του μελετούσε τους κομήτες και το 1894 (με τη βοήθεια του γιου του Ανδρέα) εξέδωσε ένα κατάλογο με 414 κομήτες. Ο ίδιος ανακάλυψε τρεις κομήτες, όλους στη σύντομη χρονική περίοδο από τις 2 Δεκεμβρίου 1839 ως τις 6 Μαρτίου 1840. Πέθανε στο Πότσνταμ σε ηλικία 98 ετών.

Η πρώτη παρατήρηση του Ποσειδώνα

Περί το 1845 ο Γκάλε απέστειλε ένα αντίγραφο της διδακτορικής του διατριβής στον Ουρμπέν Λεβεριέ, αλλά έλαβε απάντηση ένα χρόνο αργότερα, στις 18 Σεπτεμβρίου 1846. Σε αυτή ο Λεβεριέ του ζητούσε να παρατηρήσει μια συγκεκριμένη περιοχή στα ουράνια για να βρει ένα νέο πλανήτη την ύπαρξη του οποίου είχε προβλέψει με βάση τις παρέλξεις που ασκούσε πάνω στον πλανήτη Ουρανό. Η επιστολή έφθασε στον Γκάλε στις 23 Σεπτεμβρίου. Την ίδια εκείνη νύκτα, και αφού ο Ένκε του έδωσε την άδεια, βρήκε ένα ουράνιο σώμα σε συμφωνία με τις προβλέψεις και επιβεβαίωσε ότι ήταν πλανήτης κατά τα επόμενα δύο βράδια, καθώς είχε μετακινηθεί από την ακριβή θέση του της 23ης.
Ράντος Μαυροβουνιώτης

Βίος

Δεν γνωρίζουμε που και πότε ακριβώς γεννήθηκε. Το 1817 εγκατέλειψε τη γενέτειρά του μαζί με τα αδέλφια του Βάσο, Σπύρο, Λάζαρο και Θεόδωρο λόγω των συνθηκών που επικρατούσαν στην περιοχή: λιμός και εξ αυτού ανέχεια και συνεχείς συγκρούσεις μεταξύ των φατριών λόγω της αδυναμίας του βλαδίκα Πέταρ Α΄ Πέτροβιτς -Νιέγκος να επιβάλει την τάξη. Συμμετείχε στις συγκρούσεις εναντίον των Τούρκων στην Εύβοια για τρία χρόνια. Το καλοκαίρι του 1824 βρίσκεται υπερασπιστής με τον Λάμπρο Κασσανδρινό των Ψαρών. Στην τοποθεσία Φτελιό της νήσου απέκρουσε τρία κύματα επιθέσεων Τούρκων στις 21 Ιουνίου 1824, αλλά καθώς πολιορκήθηκε στενά κατέφυγε στο φρούριο του νησιού. Διαπιστώνοντας το αδιέξοδο στο οποίο είχε περιέλθει ανατίναξε την πυριτιδαποθήκη παρασέρνοντας στο θάνατο τους συντρόφους του και 3.000 Τούρκους.
Νικόλαος Σκλεγγίας

Ο Νικόλαος Σκλεγγίας ήταν λόγιος ιερομόναχος του 15ου αιώνα. Ήταν από την Κύπρο. Άκμασε περί το 1430. Έγραψε βιβλίο περί της εκπορεύσεως του Αγίου Πνεύματος. Ο επίσης Κύπριος Γραικολατίνος Ησαΐας του έστειλε επιστολή απαιτώντας την αναίρεση του βιβλίου, αλλά ο Νικόλαος απάντησε ισχυρά. Τα πονήματα αυτά βρίσκονται φυλαγμένα στην βιβλιοθήκη των Παρισίων υπό τον αριθμό 1295.
FIFA 13

Πρωταθλήματα

Τα πρωταθλήματα στο FIFA 13 είναι 30 από 24 χώρες και έχουν όλα επιβεβαιωθεί από την EA Sports. Περιλαμβάνονται όλα τα πρωταθλήματα από το FIFA 12, αλλά προστέθηκε το πρωτάθλημα της Σαουδικής Αραβίας για πρώτη φορά στην ιστορία της σειράς.

Οι εθνικές ομάδες

Υπάρχουν 46 διεθνείς ομάδες στο FIFA 13, όπως επιβεβαίωσε η EA. Η Εθνική Τσεχίας και η Εθνική Παραγουάης επιστρέφουν στο FIFA. Η Εθνική Ινδίας, η Εθνική Βολιβίας και η Εθνική Βενεζουέλας επιστρέφουν στη σειρά βιντεοπαιχνιδιών FIFA μετά από 11 χρόνια. Η Εθνική Κροατίας αφαιρέθηκε από το FIFA 13, καθώς δεν πήρε άδεια.
Πέτερ Άικενς

Βιογραφία

Ο Πέτερ Άικενς γεννήθηκε στην Αμβέρσα, γιος του Γιοχάννες Άικενς και της δεύτερης συζύγου του, Μπάρμπαρα Μπρέκεφελντ (Barbara Brekevelt). Ήταν αδελφός της ζωγράφου ανθέων Καταρίνα Άικενς ΙΙ. Εκπαιδεύτηκε στη ζωγραφική από τον πατέρα του.  Σύμφωνα με τον Γάλλο βιογράφο Ζαν-Μπατίστι Ντεκάμπ ο Άικενς είχε την πρόθεση, όπως πολλοί σύγχρονοι συμπατριώτες του, να πραγματοποιήσει ταξίδι στη Ρώμη. Όμως νυμφεύτηκε και εγκατέλειψε την ιδέα. Ο Ντεκάμπ επιπλέον αναφέρει ότι ο Άικενς προσπάθησε να επανορθώσει την αποτυχία του να επισκεφθεί τη Ρώμη μελετώντας αντίγραφα ιταλικών έργων, ιταλικές αντίκες και γύψινα ανάγλυφα, ώστε να βελτιώσει τις ικανότητές του.
Μαθητές του διετέλεσαν οι Κάρελ Μπράιντελ, Εράσμους Κάουσσε, Χαάσπερ Γιάνσσενς, Γιαν Τόμας φαν Κέσσελ και Γιάκομπ Λάυσσενς.
Οι γιοι του Γιόχαν Άικενς και Φρανς Άικενς έγιναν ζωγράφοι νεκρών φύσεων ανθέων και φρούτων.
Απεβίωσε στην Αμβέρσα.

Έργο

Ζωγράφισε πορτρέτα και θρησκευτικές χριστιανικές αναπαραστάσεις, φιλοτεχνώντας μεγάλον αριθμό ρετάμπλ και πινάκων για τοπικές εκκλησίες και ανάκτορα.
Όπως συνηθιζόταν στην Αμβέρσα της εποχής, συνεργαζόταν συχνά με άλλους ζωγράφους, ειδικευμένους σε συγκεκριμένους τύπους ζωγραφικής. Είναι γνωστό ότι συνεργάστηκε με τους Γκασπάρ Πέιτερ Φερμπρούγκεν και Γιαν Πάουβελ Χίλλεμανς τον νεότερο, ειδικευμένους σε νεκρές φύσεις με άνθη και τον Φέρντιναντ φαν Κέσσελ, τοπιογράφο. Για τους καλλιτέχνες αυτούς ζωγράφιζε το "σταφφάζ" (πληθύσμωση με μορφές).
Δημιούργησε, επίσης, σχέδια για εργαστήρια ταπισερί. Πιστεύεται ότι συνεργάστηκε με τον Πίτερ Σπίρινκς (1635–1711) στη σχεδίαση του έργου Ο Ορφέας παίζει λύρα για τον Άδη και την Περσεφόνη (σκηνή από τον "Ορφέα και Ευρυδίκη" των Μεταμορφώσεων), ταπισερί που υφάνθηκε περί το 1685 στο εργαστήριο Βάουτερς της Αμβέρσας.
Βουλιάστα Ιωαννίνων

Διοικητικά

Ως οικισμός αναγνωρίστηκε το 1940 και προσαρτήθηκε στην κοινότητα Πεντολάκκου. Το 1946 με το ΦΕΚ 271Α-09/09/1946 αποσπάστηκε από την κοινότητα Πεντολάκκου και ορίστηκε έδρα της κοινότητας Βουλιάστης, ενώ το 1997 με το ΦΕΚ 244Α-04/12/1997 αποσπάστηκε από την κοινότητα Βουλιάστης και προσαρτήθηκε στο δήμο Αγίου Δημητρίου. Σύμφωνα με το σχέδιο Καλλικράτης, αποτελεί τη τοπική κοινότητα Βουλιάστας που ανήκει στη δημοτική ενότητα Αγίου Δημητρίου του Δήμου Δωδώνης και σύμφωνα με την απογραφή 2011 έχει πληθυσμό 117 κατοίκους.
Παιδαγωγικό και Τεχνολογικό Πανεπιστήμιο της Κολομβίας

Ακαδημαϊκή οργάνωση

Eπίσης έχει τρεις περιφερειακές πανεπιστημιουπόλεις, έξι χώρους των προγραμμάτων επέκτασης, 21 περιφερειακά κέντρα της εξ αποστάσεως εκπαίδευσης. Υπάρχουν 11 σχολές, 52 προπτυχιακά προγράμματα αντιμετωπίζουν, 15 προπτυχιακά ακαδημαϊκά προγράμματα εξ αποστάσεως και 23 μεταπτυχιακά προγράμματα.
Palingenia longicauda

Ζευγάρωμα

Μεγάλοι αριθμοί προνυμφών P. longicauda συνήθως εκκολάπτονται και ωριμάζουν κατά τη διάρκεια μιας εβδομάδας στα μέσα Ιουνίου. Αυτό το φυσικό φαινόμενο είναι γνωστό ως "άνθισμα του Τίσα" και αποτελεί τουριστικό αξιοθέατο. Οι ενήλικες εκκολάπτονται δύο φορές σε σύντομο χρονικό διάστημα. Μετά την εκκόλαψη, οι ενήλικες έχουν λίγες μόνο ώρες πριν πεθάνουν. Συνεπώς, οι ομάδες των αρσενικών θα προσπαθήσουν μανιωδών να ζευγαρώσουν με ένα θηλυκό. Τα θηλυκά θα πετάξουν 1-3 χιλιόμετρα πριν βάλουν τα αυγά τους στον ποταμό, τα οποία στη συνέχεια βυθίζονται στον πυθμένα και εκκολάπτονται μετά από περίπου 45 ημέρες. Οι προνύμφες αναπτύσσονται στη λάσπη για τρία χρόνια πριν την εκκόλαψη. Οι προνύμφες ζουν σε σήραγγες στη λάσπη με πυκνότητα 400 σηραγγών ανά τετραγωνικό μέτρο.
Ειδικό ερασιτεχνικό πρωτάθλημα ποδοσφαίρου 1999

Τρόπος Διεξαγωγής

Συμμετείχαν συνολικά 54 σύλλογοι από τις 51, τότε, ενώσεις καθώς οι τρεις αρχαιότερες ΕΠΣ (Αθηνών, Πειραιά, Μακεδονίας) είχαν από δυο εκπροσώπους. Οι σύλλογοι χωρίστηκαν σε 18 ομίλους των τριών. Οι αγώνες ήταν μονοί και διεξήχθησαν σε ουδέτερες έδρες το διάστημα από 26 Μαΐου ως 2 Ιουνίου 1999 και την άνοδο θα κέρδιζαν οι πρώτοι κάθε ομίλου. Σε τρεις ομίλους (3ο, 8ο και 18ο) υπήρξε ισοβαθμία στην πρώτη θέση και χρειάστηκε επιπλέον αγώνας μπαράζ για την ανάδειξη του πρώτου.Τα επιπλέον μπαράζ έγιναν στις 9 Ιουνίου 1999,όταν και ολοκληρώθηκε συνολικά η διαδικασία.
Εθνική Μογγολίας (καλαθοσφαίριση γυναικών)

Συμμετοχή σε διεθνείς διοργανώσεις

Μέχρι σήμερα η Μογγολία δεν έχει συμμετάσχει σε καμία μεγάλη διεθνή διοργάνωση, ενώ η ομοσπονδία της χώρας προσχώρησε σχετικά πρόσφατα στη FIBA. 
Θεωρητικά διαθέτει δικαίωμα συμμετοχής στο Ασιατικό Πρωτάθλημα της FIBA Asia, καθώς και στις διοργανώσεις της EABA, θυγατρικής της FIBA Asia για την περιοχή της Ανατολικής Ασίας. 
Επίσης, το Μακάου διαθέτει δικαίωμα συμμετοχής στους Ασιατικούς Αγώνες και στους Αγώνες Ανατολικής Ασίας υπό τη σκέπη της Διεθνούς Ολυμπιακής Επιτροπής. Η ομάδα μετρά μόλις μία συμμετοχή στους Ασιατικούς Αγώνες, και συγκεριμένα στη διοργάνωση του 2014.
FLY 104

Ιστορικό

Ξεκίνησε να εκπέμπει τον Φεβρουάριο του 1991 ως TOP 104 όπου και μετέδιδε ξένη ποπ και ροκ μουσική, με παράλληλη μετάδοση από τη συχνότητα των 89 MHz τότε που ξεκίνησε να εκπέμπει το Ράδιο Μακεδονία και μετέπειτα TOP FM (νυν 89 Rainbow). Την Τρίτη 12 Σεπτεμβρίου του 2000, άλλαξε χαρακτήρα και προφίλ και μετονομάστηκε σε Κανάλι 104, με μια μικρή αλλαγή στο ρεπερτόριο του σταθμού (Ελληνικά και ξένα τραγούδια) και με παράλληλη μετάδοση εκπομπών γενικού ενδιαφέροντος και ενημερωτικών εκπομπών. Στις 1 Απριλίου 2003, ο σταθμός υπό νέα ιδιοκτησία, άλλαξε πάλι χαρακτήρα και προφίλ, και μετονομάστηκε σε Banana 104 επιστρέφοντας στο παλιό του ρεπερτόριο.
Τον Δεκέμβριο του 2007 ξεκίνησε συνεργασία με τον Αθηναϊκό ραδιοφωνικό σταθμό Ρυθμός 94.9 μετονομάζοντας τον στις αρχές του επόμενου έτους, σε Ρυθμός 104 με μια συνεχόμενη αλλαγή στο ρεπερτόριο, συγκεκριμένα από ξένο σε Ελληνικό λαϊκό και ποπ, ίδιο ακριβώς με του Αθηναϊκού σταθμού. Για αρχή υπήρξαν κάποιες εκπομπές, όπως αυτή της Μιράντας Σμουλιώτη και μετέπειτα περιορίστηκε στη μετάδοση του Ελληνικού ρεπερτορίου χωρίς καμία εκπομπή. Το Νοέμβριο του 2015 υπό νέα ιδιοκτησία επέστρεψε και πάλι στο παλιό του ρεπερτόριο, μεταδίδοντας ξένη τζαζ, σουίνγκ, ηλεκτρονική και χορευτική μουσική, ενώ παράλληλα η συνεργασία με τον Αθηναϊκό ραδιοσταθμό λύεται. Τη Δευτέρα 25 Ιανουαρίου 2016 ανακοινώθηκε ότι ο σταθμός μετονομάστηκε από Ρυθμός 104 σε FLY 104 του οποίου η πρεμιέρα έγινε την Δευτέρα 1 Φεβρουαρίου. Ο σταθμός αναμεταδίδεται και στην Χαλκιδική μέσω του Ράδιο Άθως 100.4 ιδιοκτησία του περιφερειακού τηλεοπτικού καναλιού Atlas TV.

Ιδιοκτησία

Ο 104 FM άλλαξε αρκετές φορές ιδιοκτησία στην ιστορία του. Μέχρι τις αρχές του 2016, η επιχείρηση που διαχειριζόταν τον σταθμό ήταν η Ομόρρυθμη Εταιρεία Παναγιώτα Ξυπολιά και Σία με τον διακριτικό τίτλο Ρυθμός 104 Θεσσαλονίκης. Πρώτοι ιδιοκτήτες του ήταν οι αδερφοί Καραβασίλη, οι οποίοι ήταν οι πρωτεργάτες που ξεκίνησαν στη Θεσσαλονίκη τον TOP FM και το Ράδιο Μακεδονία (νυν 89 Rainbow) και εκτός αυτού το Κανάλι 1 (νυν North 98) και το εθνικής εμβέλειας τηλεοπτικό κανάλι Μακεδονία TV. Στις αρχές της δεκαετίας του 2000 πουλήθηκε στον Όμιλο Αntenna ο οποίος αγόρασε και το Μακεδονία TV, ενώ παράλληλα κατέχει και τον Easy 97.5 στη Θεσσαλονίκη. Ιδρυτής και ιδιοκτήτης του ραδιοφωνικού σταθμού από το 2016 είναι ο Αντώνης Κανάκης, ο οποίος κατέχει εξ ημισείας με τον Γιάννη Σερβετά από το 2007 τον επίσης μουσικό Imagine 89.7. Ο σταθμός λειτουργεί με την 39/10.6.2003 βεβαίωση λειτουργίας από το ΕΣΡ και εκπέμπει στην ευρύτερη περιοχή της Κεντρικής Μακεδονίας από το κέντρο εκπομπής του Χορτιάτη.
Κριστόφορο Μπουοντελμόντι

Βιογραφία

Ο Μπουοντελμόντι έγινε καλόγερος στην Φλωρεντία. Εκεί μαθήτευσε, ίσως στον Γκουαρίνο Βερονέζε, και γνωρίστηκε με τον χορηγό Νικκολό Νικκολί που ασχολούνταν με την κλασική φιλολογία και γεωγραφία. Από το 1414 ως το 1430 διέμεινε στην Ρόδο, Κρήτη, Κύπρο και Κωνσταντινούπολη. Έμαθε ελληνικά και συνέταξε διάφορες περιγραφές των Ενετικών αποικιών στο Αιγαίο, και τις αφιέρωσε στον Νικκολό Νικκολί και Τζιορντάνο Ορσίνι. Στην Κρήτη διέμεινε δύο φορές. Το 1419 ανέλαβε την μετάφραση ενός χειρόγραφου που βρίσκονταν στην Άνδρο κάποιου Αιγυπτίου «Απόλλωνα Ώρου» που είχε μεταφραστεί στα ελληνικά από κάποιον Φίλιππο με τον τίτλο «Ιερογλυφικά». Το χειρόγραφο μεταφέρθηκε το 1422 στην Φλωρεντία και εκδόθηκε το 1505 στα ελληνικά και το 1515 στα ιταλικά.
Δ΄ Εθνική ποδοσφαίρου ανδρών 1987-88

Μπαράζ Υποβιβασμού

Συμμετείχαν οι 4 ομάδες που κατέλαβαν την 7η θέση στους 4 ομίλους. Η τελευταία ομάδα μετά από μονούς αγώνες σε ουδέτερες έδρες υποβιβάστηκε
Γαριφαλιά

Ετυμολογία

Το όνομα Δίανθος είναι αρχαίο ελληνικό σύνθετο φερόμενο ως "άνθος του Διός", ενώ το γαρίφαλο προέρχεται εκ του ενετικού garifolo, και αυτό εκ του λατινικού garofulum όπου στη νεοελληνική αποδόθηκε με την ονομασία "καρυόφυλλον". Σημειώνεται ότι γαρύφαλλο λέγεται και ο αποξηραμένος κάλυκας του άνθους του φυτού το οποίο ονομάζεται επίσημα καρυόφυλλον το αρωματικόν, κοινώς "μοσχοκάρφι", που παράγεται ιδιαίτερα από το γαριφαλόδενδρο και χρησιμοποιείται ως καρύκευμα - μπαχαρικό στη μαγειρική.

Ο μύθος του δίανθου

Η μυθολογία αναφέρει ότι ο Δίας από ζήλεια προς τη γυναίκα του Ήρα αποφάσισε να έχει κι εκείνος ένα λουλούδι αντάξιο του  κρίνου που αυτή είχε. Έριξε τότε έναν κεραυνό στη γη και μέσα από την αστραπή και τον καπνό φύτρωσε το μυρωδάτο γαρύφαλλο, που πήρε το όνομά του, Δίανθος, δηλαδή άνθος του Δία.

Γενικά

Το ύψος της γαριφαλιάς φθάνει μέχρι τα 60 εκ., έχει πυκνή βλάστηση, τα φύλλα της είναι στενόμακρα και λογχοειδή ενώ οι ρίζες της είναι δυνατές διεισδύοντας βαθιά στο έδαφος. Τα άνθη της, που ονομάζονται γαρύφαλλα, είναι πολύχρωμα, έχουν ωραίο άρωμα και 5 σέπαλα που σχηματίζουν σωλήνα και δεν έχουν καμία σχέση με το γνωστό μπαχαρικό. Η γαρυφαλλιά καλλιεργείται από την αρχαιότητα, περισσότερο από 2.000 χρόνια, αναφέρεται ακόμα και από τον Θεόφραστο στο έργο του "Περί φυτών ιστορίαι". Η καλλιέργεια συνεχίζεται στις περιοχές της Μεσογείου, στην Ασία, τη βόρειο Αμερική ακόμα και σε εύκρατες ή υποτροπικές περιοχές της Αφρικής. Σαν πρόγονός της  θεωρείται ένα άγριο αρωματικό είδος της δυτικής Μεσογείου που φύεται σε βραχώδεις περιοχές της Σικελίας, της Σαρδηνίας και του Γιβραλτάρ.

Ανθοκομία

H γαριφαλιά είναι ένα σχετικά ανθεκτικό φυτό που τα στελέχη του μπορούν να διατηρηθούν σε βάζα για αρκετό διάστημα. Τα φωτεινά, ηλιόλουστα μέρη βοηθούν στην ανάπτυξή της, ενώ η μεγάλη υγρασία δεν την ευνοεί και σαπίζει το φυτό. Οι μεγάλες ζέστες, πάνω από 35 βαθμούς, μπορούν να το ξεράνουν και γι΄αυτό κατά τους καλοκαιρινούς μήνες, ιδίως όταν βρίσκεται σε μικρές γλάστρες, χρειάζεται αρκετό πότισμα. Η γαριφαλιά είναι ανθεκτική στο ψύχος αφού αντέχει σε θερμοκρασίες κάτω του μηδενός. Πολλαπλασιάζεται με μοσχεύματα ενώ το κορφολόγημα με την αφαίρεση των ξερών ανθών την βοηθά να αναπτυχθούν νέοι βλαστοί με μεγάλα και ωραία άνθη.
Τα είδη γαριφαλιάς που περιλαμβάνονται στην ελληνική χλωρίδα φθάνουν τα 48, με πιό γνωστά τον Δίανθο τον θαμνώδη που έχει κόκκινα άνθη, τον Δίανθο τον δελτοειδή με κοκκινοπορφυρά άνθη, τον Δίανθο της Πίνδου, τον Δίανθο τον ωχρό και το Δίανθο τον ηπειρωτικό. Εκτός από καλλιέργεια της γαριφαλιάς ως κοινό διακοσμητικό φυτό στην Ελλάδα, γίνεται παραγωγή ανθέων και για επιχειρηματικούς σκοπούς, που μέρος της καλύπτει την εγχώρια κατανάλωση αλλά και σημαντικό μέρος εξάγεται. Οι μεγαλύτερες καλλιέργειες γίνονται στην Κρήτη, στην Τροιζηνία, στη Μεσσηνία και στην Αττική.
Άλλο γνωστό είδος γαριφαλιάς είναι η Κινέζικη, μικρότερη της κοινής, που βγάζει μικρά πολύχρωμα άνθη, συνήθως άοσμα, και καλλιεργείται σε γλάστρες για καλλωπιστικούς σκοπούς.
Ρωμαίος Μοντέγος

Προέλευση

Η παλαιότερη ιστορία που έχει ομοιότητα με το έργο Ρωμαίος και τη Ιουλιέτα του Σαίξπηρ είναι ο Ξενοφῶν ὁ Εφέσιος από το μυθιστόρημα Ἐφεσιακά ή Τὰ κατὰ Ἀνθίαν καὶ Ἁβροκόμην, του οποίου ο ήρωας είναι ο Αβρακόμης. Ο χαρακτήρας του Ρωμαίου είναι παρόμοιος με εκείνον του Πυράμου στις Μεταμορφώσεις του Οβιδίου, ένας νεαρός που αδυνατεί να ανταποκριθεί στο αντικείμενο της αγάπης του, λόγω μιας αρχαίας οικογενειακής διαμάχης και αργότερα αυτοκτονεί λόγω του ότι πίστευε λανθασμένα ότι ήταν νεκρή. Παρόλο που είναι απίθανο ότι ο Σαίξπηρ δανείστηκε απευθείας σημεία της ιστορίας του Οβιδίου ενώ έγραφε το Ρωμαίος και Ιουλιέτα, η ιστορία πιθανότατα επηρέασε τους Ιταλούς συγγραφείς στους οποίους βασίστηκε ο θεατρικός συγγραφέας. Οι δύο πηγές τις οποίες κατά πάσα πιθανότητα χρησιμοποίησε ο Σαίξπηρ είναι η μετάφραση του Μπρουκ του ντε Πόρτα και του Ουίλλιαμ Πέιντερ The goodly historye of the true, and constant Love between Romeo and Juliet.
2219 Μανούτσι

Φυσικά χαρακτηριστικά

Η μέση διάμετρος του Μανούτσι εκτιμάται σε 39,49 χιλιόμετρα. Ο φασματικός τύπος του είναι άγνωστος, ενώ το γεωμετρικό άλβεδό του είναι 0,0594.
Ιωάννα Β΄ της Νεαπόλεως

Βιογραφία

Γεννήθηκε στη Ζάρα της Δαλματίας. Το 1401 παντρεύτηκε για πρώτη φορά τον Γουλιέλμο των Αψβούργων δούκα της Αυστρίας, γιο του Λεοπόλδου Γ΄ δούκα της Αυστρίας, ο οποίος όμως απεβίωσε το 1406. Ο Παντολφέλο Αλόπο που ήταν μέγας καγκελάριος, έγινε ευνοούμενός της. Το 1415 παντρεύτηκε για δεύτερη φορά τον Ιάκωβο Β΄ των Βουρβόνων κόμη του Λα Μαρς για να έχει τη γαλλική υποστήριξη. Όμως ο Ιάκωβος Β΄ απαίτησε από τη σύζυγό του να τον ονομάσει βασιλιά της Νεαπόλεως και αφού σκότωσε τον Παντολφέλο, φυλάκισε την Ιωάννα Β΄ στα διαμερίσματά της στο παλάτι. 
Ξέσπασαν ταραχές στη Νάπολη και οι ευγενείς την απελευθέρωσαν, απαιτώντας ο Ιάκωβος Β΄ να εγκαταλείψει τον τίτλο του και να επιστρέψει στη Γαλλία. Τότε η Ιωάννα Β΄ έκανε βοηθό της τον Σεργκιάννι Καρακιόλο, που έγινε ευνοούμενός της και γιόρτασε τη στέψη της το 1419. 
Ο πάπας Μαρτίνος Ε΄, που ήταν φεουδαρχικά επικυριαρχός της, της ζήτησε οικονομική βοήθεια για τη δημιουργία στρατού στη Ρώμη και όταν εκείνη αρνήθηκε, ο πάπας έδωσε τον τίτλο του βασιλιά της Νεαπόλεως στον εχθρό της Λουδοβίκο Γ΄ των Βαλουά-Ανζού, διεκδικητή του βασιλείου της Νεαπόλεως. Όταν το 1420 ο Λουδοβίκος Γ΄ με στρατό κατέλαβε την Καμπανία, η Ιωάννα Β΄ κάλεσε τον Αλφόνσο Ε΄ της Αραγωνίας & Σικελίας με την υπόσχεση να του κληροδοτήσει τον θρόνο, αφού η ίδια δεν είχε παιδιά. Το 1421 ο Αλφόνσος Ε΄ ήρθε στη Νάπολη, αλλά αφού η Ιωάννα Β΄ τον ονόμασε επίσημα διάδοχό της, εκείνος συνέλαβε τον Σεργκιάννι Καρακιόλο και προσπάθησε να συλλάβει και την ίδια την Ιωάννα Β΄, πολιορκώντας την στο καστέλ Καπουάνο. Τελικά ο Αλφόνσος Ε΄ συμφώνησε να παραδώσει τον Σεργκιάννι έναντι χρημάτων και να επιτρέψει στην Ιωάννα Β΄ να φύγει. Η βασίλισσα πήγε στην Αβέρσα, όπου με την υποστήριξη του πάπα αποκήρυξε τον Αλφόνσο Ε' και ονόμασε διάδοχό της τον Λουδοβίκο Γ΄. Ο Αλφόνσος Ε΄ αναγκάστηκε να φύγει για την Αραγωνία, εξαιτίας ενός πολέμου των αδελφών του με το βασίλειο της Καστίλλης. Έτσι η Ιωάννα Β΄ επέστρεψε στη Νάπολη το 1424. Εκεί η αυξανόμενη φιλοδοξία του Σεργκιάννι έκανε τη βασίλισσα να σχεδιάσει το θάνατό του: αυτός μαχαιρώθηκε το 1432. Ο Λουδοβίκος Γ΄ που περίμενε στην Καλαβρία, απεβίωσε το 1434. Η Ιωάννα Β΄, αφού ονόμασε διάδοχο τον αδελφό του Ρενέ των Βαλουά-Ανζού, απεβίωσε στις 2 Φεβρουαρίου 1435 σε ηλικία 61 ετών. Ήταν η τελευταία από τον κλάδο των Καπετιδών-Ανζού. Την διαδέχθηκε ο Ρενέ (1435-1442), αλλά ο Αλφόνσος Ε΄ ήρθε με στόλο και κατέλαβε τη Νάπολη γενόμενος βασιλιάς της. Έληξε έτσι η για 176 έτη κυριαρχία των Γάλλων (1266-1442) και επανενώθηκε το βασίλειο Σικελίας-Νεαπόλεως από τον Οίκο των Τραστάμαρα.

Οικογένεια

Παντρεύτηκε πρώτα το 1401 τον Γουλιέλμο των Αψβούργων δούκα της Αυστρίας, γιο του Λεοπόλδου Γ΄ δούκα της Αυστρίας, που απεβίωσε το 1406.
Το 1415 η Ιωάννα Β΄ έκανε δεύτερο γάμο με τον Ιάκωβο Β΄ των Βουρβόνων κόμη του Λα Μαρς, γιο του Ιωάννη Α΄ κόμη του Λα Μαρς, ο οποίος απεβίωσε μετά από αυτήν, το 1438.
Φρίντριχ Μπαουμάιστερ

Βιογραφία

Γεννήθηκε στις 17 Ιουλίου 1709 στο κράτος της Θουριγγίας. Γυμνάσιο πήγε στην Γκότα (Gotha), και το 1727 γράφτηκε στο Πανεπιστήμιο της Ιένας, και δύο χρόνια αργότερα στο Πανεπιστήμιο του Βίττεμπεργκ. Από εκεί αποφοίτησε και αναγορεύτηκε Μάγιστρος το 1730. Διορίστηκε καθηγητής στο τμήμα φιλοσοφίας το 1734 και δύο χρόνια αργότερα Πρύτανης του γυμνασίου στο Γκέρλιτς (Görlitz), όπου μαι παρέμεινε ως το τέλος της ζωής του, στις 8 Οκτωβρίου 1785.
Recusancy

Στην ιστορία της Αγγλίας και της Ουαλίας, recusancy  ήταν η κατάσταση εκείνων που αρνούνταν να παρακολουθήσουν τις Αγγλικανικές τελετές· εκείνα τα άτομα ήταν γνωστά ως recusants. Ο όρος, που προέρχεται από το Λατινικό recusare (σημαίνει άρνηση ή αντίρρηση) χρησιμοποιήθηκε πρώτα για την αναφορά σε εκείνους που παρέμειναν πιστοί στη Ρωμαιοκαθολική Εκκλησία και δεν προσέρχονταν στις δραστηριότητες της Εκκλησίας της Αγγλίας, ενώ ένας νόμος του 1593 καθόριζε τις τιμωρίες προς τους "Παπικούς αντιφρονούντες".
Οι "Recusancy Acts" άρχισαν κατά τη βασιλεία της Ελισάβετ Α' και ανακλήθηκαν το 1650. Επέβαλαν διάφορα είδη τιμωρίας σε εκείνους που δεν συμμετείχαν στην Αγγλικανική θρησκευτική δραστηριότητα, όπως πρόστιμα, κατάσχεση περιουσίας και φυλάκιση. Παρά την ανάκλησή τους, οι περιορισμοί ενάντια στους Ρωμαιοκαθολικούς ήταν ακόμη σε ισχύ μέχρι την πλήρη Καθολική Χειραφέτηση το 1829. Σε μερικές περιπτώσεις εκείνοι που ακολουθούσαν τον Καθολικισμό αντιμετώπιζαν τη θανατική ποινή, και ένας αριθμός Άγγλων και Ουαλών Καθολικών που εκτελέστηκαν τον 16ο και τον 17ο αιώνα έχει αγιοποιηθεί από την Καθολική Εκκλησία ως Χριστιανοί μάρτυρες (βλέπε Καθολικοί μάρτυρες της Αγγλικής Μεταρρύθμισης).

Ιστορία

Μετά την Αγγλική Μεταρρύθμιση, από τον 16ο μέχρι τον 19ο αιώνα εκείνοι που ήταν ένοχοι για τέτοιο νονκονφορμισμό ονομάζονταν "recusants", υπόκειντο σε πολιτικές τιμωρίες και μερικές φορές, ειδικά στο πρώτο μέρος αυτής της περιόδου, σε ποινικές τιμωρίες. Οι Ρωμαιοκαθολικοί αποτελούσαν ένα μεγάλο μέρος, αν όχι την σχετική πλειοψηφία, των αρνητών και πρώτα για τους Καθολικούς χρησιμοποιήθηκε ο όρος.
Δροσάτο Κιλκίς

Ιστορικά στοιχεία

Το χωριό κατοικείται από πολύ παλιά. Κατά τον 19ο αιώνα το χωριό κατοικούνταν ως επί το πλείστον από Έλληνες Μακεδόνες, οι οποίοι υπέφεραν τα πάνδεινα από τη Βουλγαρική τρομοκρατία των κομιτατζήδων για να στραφούν προς την Εξαρχία. Επειδή η εθνική συνείδηση των κατοίκων αποδείχθηκε άκαμπτη, οι Βούλγαροι κατάφεραν να ερημώσουν τον μαρτυρικό Ποταρό, κατά την προσφιλή τακτική τους, όταν δεν μπορούσαν να επιβληθούν. Οι κάτοικοί του σήμερα είναι γηγενείς Μακεδόνες και πρόσφυγες, που εγκαταστάθηκαν σ’ αυτό μετά τη λήξη του Α΄ Παγκοσμίου Πολέμου (1914-1919), γύρω στα 1919-1920, από τον Καύκασο (περιοχή Καρς και πιο συγκεκριμένα χωριό Κονκ) και από τη Θράκη. Ο οικισμός τότε ονομαζόταν «Ποταρός» και ανήκε στην κοινότητα «Σουρλόβου» (Αμαράντων). Το 1927 μετονομάστηκε σε Δροσάτο και το 1928 δημιουργήθηκε η κοινότητα Δροσάτου, που απαρτιζόταν από το Δροσάτο και τον οικισμό Δοϊράνης. To 1935 προστέθηκε στην κοινότητα και ο οικισμός Κορυφής.

Απασχόληση

Η κύρια απασχόληση των κατοίκων ήταν τα καπνά, τα σιτηρά και η κτηνοτροφία. Κατά τις δεκαετίες του ’50 και του ’60 το Δροσάτο γνώρισε μεγάλο μεταναστευτικό κύμα. Σήμερα οι κάτοικοι ασχολούνται με τη γεωργία (σιτηρά, καπνός, μποστάνια, αμπέλια, καλαμπόκια  κ.α.), την αλιεία και την κτηνοτροφία.
Γνωστή είναι η δράση του Εξωραϊστικού – Εκπολιτιστικού Συλλόγου, ο οποίος με τις δράσεις του (χορευτικά, θεατρικά) είναι από τους πλέον ενεργούς στον νομό, ονομαστό και το πανηγύρι τού χωριού που γίνεται στις 15 Αυγούστου, οπότε και συγκεντρώνεται πολύς κόσμος.
Μαραθική Βικιπαίδεια

Αρχή

Η Βικιπαίδεια στα μαραθικά είναι διαθέσιμη από την 1η Μαΐου 2003. Το Βασάντ Παντσάμι (वसंत पंचमी) και το Αουντουμπάρ (औदुंबर (कविता), ένα ποίημα από τον ποιητή Μπαλκάβι ήταν τα πρώτα λήμματα που δημιουργήθηκαν στη Μαραθική Βικιπαίδεια, στις 2 Μαΐου 2003.

Αρχική φάση ανάπτυξης

Η Μαραθική Βικιπαίδεια έχει σημαντική άνοδο από το 2006 και μετά. Στις 13 Ιανουαρίου 2006, η Μαραθική Βικιπαίδεια είχε 1.500 λήμματα.
Στις 27 Φεβρουαρίου εορτάζεται η Ημέρα της Μαραθικής Γλώσσας.

Κάλυψη από τα μέσα ενημέρωσης και την αύξηση της ανάπτυξης

Η Maharashtra Times, καθημερινή εφημερίδα στη γλώσσα μαράθι, ήταν η πρώτη που κάλυψε και σύστησε τη Μαραθική Βικιπαίδεια, στις 27 Ιουλίου 2006.

Γραμματοσειρές και μέθοδοι εισαγωγής

Κάθε σύστημα εισαγωγής γραμματοσειράς Unicode για τη γλώσσα Μαράθι είναι δεκτό στην Μαραθική Βικιπαίδεια. Μερικοί άνθρωποι χρησιμοποιούν το inscript. Η πλειοψηφία χρησιμοποιεί τη φωνητική μεταγραφή της Google ή την εγκατάσταση εισαγωγής Καθολικού Επιλογέα Γλώσσας του MediaWiki που παρέχεται στη Μαραθική Βικιπαίδεια. Η φωνητική εγκατάσταση που παρεχόταν αρχικά ήταν βασισμένη στο Java και αργότερα υποστηριζόταν από τις εγκαταστάσεις φωνητικής εισαγωγής Ναραγιάμ. Επί του παρόντος, η Μαραθική Βικιπαίδεια υποστηρίζεται από τον Παγκόσμιο Επιλογέα Γλώσσας (ULS), που προσφέρει τόσο το φωνητικό πληκτρολόγιο (Aksharantaran, Μαραθικά: अक्षरांतरण), όσο και το πληκτρολόγιο InScript (Μαραθικά: मराठी लिपी).